Pumex
Pumex est saxum igneum, genus vitri vulcanici; lava, quae cito refriguit, est. Lapis est asper, cavernosissimus, spongiosissmus et levissimus; pumex in aqua natat, donec madescit. Colores habet gilvum vel fuscum vel caesium canescentem. Pumice antiquitus cutes et membranae poliebantur, ne aspera sint. Saepius libelli pumice expoliti a poetis Romanis memorantur. Catullus dicit: Cui dono lepidum novum libellum, Arida modo pumice expolitum? necnon: ...cartae regiae, novi libri, novi umbilici, lora rubra, membranae, derecta plumbo et pumice omnia aequata. Martialis addit: ...liber aspero Morsu pumice aridi politus. Ovidius in Tristiis: Nec fragili geminae poliantur pumice frontes.